Beblavý, Miroslav, poslanec NR SR (2014-06-05):
Ďakujem pekne. Vážené kolegyne, vážení kolegovia, toto je deviaty z deviatich zákonov na lepšie uplatnenie mladých ľudí, ktoré predkladáme spolu s pánom poslancom Froncom, pani poslankyňou Janou Žitňanskou, pánom poslancov Érsekom a pánom poslancom Poliačikom. Tento zákon je v skutku drobný, praktický, malý zákon a ako taký myslím si, že je primeranou bodkou za tým balíkom. Ide o to, že študenti a absolventi, ktorí sú klientmi Fondu na podporu vzdelávania, teda zobrali si ako študenti pôžičku od tohto zákonom zriadeného fondu financovaného z verejných zdrojov, sú dnes v situácii, keď nemajú rovnaké práva ako klienti súkromných inštitúcií alebo iných štátnych inštitúcií. O čo ide? V Štátnom fonde rozvoja bývania, čo je štátny fond, ktorý poskytuje teda pôžičky aj jednotlivcom na zakúpenie bytu alebo teda zabezpečenie bytu, rodinného domu, obsahuje aj, dovolím si povedať na základe môjho pozmeňovacieho návrhu alebo pozmeňovacieho návrhu, ktorý prijala táto snemovňa s podporou ministra Počiatka, právo predčasného splatenia bez poplatku. To znamená, že môže študent splatiť úver, pardon, môže dlžník, mladá rodina splatiť úver, keď má, nemusí ho splácať desiatky rokov, ak tie peniaze má, má skôr. To sme prijali pre ľudí, ktorí si požičali dvadsať-, tridsať,- štyridsať-, päťdesiat tisíc eur od štátu na byt či dom, ale nedávame toto isté právo absolventom, ktorí majú požičané peniaze z tohto Fondu na podporu vzdelávania. To je prvá vec, ktorú tu riešime, a dávame im toto isté aj právo, teda zrovnoprávňujeme ich. Druhá vec je, že na základe zákona prijatého počas vlády Ivety Radičovej zase majú klienti súkromných komerčných bánk, ak majú hypotéky, právo počas obdobia, keď majú malé dieťa, požiadať o zníženie splátok svojej hypotéky. Chcem upozorniť, že toto právo nie je dotáciou, lebo oni musia tú pôžičku celú splatiť, len môžu ako keby znížiť dočasne to bremeno a presunúť si ho do budúcnosti počas obdobia, keď majú najväčší výpadok príjmov, teda keď sa im narodí malé dieťa a jeden z manželov pravdepodobne nepracuje. Toto právo zaviedla Radičovej vláda pre klientov komerčných bánk, ktorým uložila, komerčným bankám priamo v zákone, povinnosť toto klientom ponúknuť a klienti také právo majú. Ale opäť klienti fondu, ktorý je ustanovený zákonom a žije z verejných peňazí a je za verejnoprospešným účelom zriadený, takéto právo nemajú. Takže aj to navrhujeme, im toto právo poskytnúť. Ako som zdôraznil, ide o niečo menšie, praktické, týkalo by sa to pravdepodobne oveľa menšieho počtu ľudí, ako tie predchádzajúce časti balíka a pre mnohých z nich by to mohlo znamenať lepší život a nižší stres. Predstavte si naozaj situáciu, keď máte, povedzme dnes sa dá zobrať kumulatívne pôžička zo Študentského pôžičkového fondu alebo dnes už Fondu na podporu vzdelávania, ktorá dosiahne niekoľko tisíc eur, v starej mene státisíce korún, a narodí sa vám dieťa, tak mať možnosť požiadať, aby ste znížili splátky výrazne alebo mať možnosť, naopak, ak získate peniaze, zároveň sa zbaviť tejto dlžoby a nemať ju na krku, by im mohlo pomôcť. A keďže záujmom fondu by malo byť, aby čo najskôr peniaze získal späť a mohol ich ďalej požičiavať, tak by to nemalo byť problémom ani pre samotný fond. Ďakujem veľmi pekne.